DA Den Europæiske Unions Tidende C 78/1

UDTALELSE FRA KOMMISSIONEN

af 13. marts 2013

om planen for bortskaffelse af radioaktivt affald, der fremkommer ved nedlukningen af kernekraftværket Latina, beliggende i Latina i Lazio, Italien

(Kun den italienske udgave er autentisk)

2013/C 78/01

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 18. oktober 2012 modtog Kommissionen i overensstemmelse med Euratomtraktatens artikel 37 fra Italiens regering almindelige oplysninger om en plan for bortskaffelse af radioaktivt affald, der fremkommer ved nedlukningen af kernekraftværket Latina.

På grundlag af disse oplysninger og yderligere oplysninger, som Kommissionen anmodede om den 30. oktober 2012, og som de italienske myndigheder gav den 17. december 2012, samt den derpå følgende høring af ekspertgruppen har Kommissionen udarbejdet følgende udtalelse:

1) Afstanden mellem Latina og den nærmeste grænse til en anden medlemsstat er 290 km til Frankrig og 460 km til Slovenien.

2) Under normale nedlukningsforhold er det ikke sandsynligt, at radioaktive væske- og gasudslip fra værket vil give anledning til en sundhedsskadelig eksponering af betydning af befolkningen i andre medlemsstater.

3) Fast radioaktivt affald lagres på stedet, indtil et nationalt depot er til rådighed.

4) Ikke-radioaktivt fast affald og restaffald, der er undtaget fra lovpligtig kontrol, frigives til bortskaffelse som konventionelt affald eller til genbrug eller genvinding. Dette vil ske i overensstemmelse med kriterierne i de grundlæggende sikkerhedsnormer (direktiv 96/29/Euratom).

5) Ved uforudsete udslip af radioaktive stoffer som følge af en ulykke af den type og størrelse, der er beskrevet i de almindelige oplysninger, vil de doser, som befolkningen i en anden medlemsstat vil kunne blive udsat for, ikke være af sundhedsmæssig betydning.

Kommissionen konkluderer derfor, at gennemførelse af planen for bortskaffelse af radioaktivt affald i enhver form, der fremkommer ved nedlukningen af kernekraftværket Latina, beliggende i Latina i Lazio, Italien, hverken under normal drift eller i tilfælde af en ulykke af den type og størrelse, som behandles i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats vande, jord eller luftrum.

Udfærdiget i Bruxelles, den 13. marts 2013. På Kommissionens vegne Günther OETTINGER Medlem af Kommissionen

(1) For eksempel skal de miljømæssige aspekter vurderes yderligere i henhold til traktaten om den Europæiske Unions funktionsmåde. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet, direktiv 2001/42/EF om vurdering af bestemte planers og programmers indvirkning på miljøet, direktiv 92/43/EØF om bevaring af naturtyper samt vilde dyr og planter og direktiv 2000/60/EF om fastlæggelse af en ramme for Fællesskabets vandpolitiske foranstaltninger.